Kreftceller uttrykker molekyler på overflaten som er med på å gjøre dem unike. Det har blitt mulig å identifisere og isolere slike molekyler og utvikle vaksiner som kan stimulere pasientens eget immunforsvar til å angripe kreftcellene.
Bjarne Bogen og gruppen hans ønsker å utvikle flere nye vaksinekandidater ved å finne og benytte seg av flere nye kreftspesifikke molekyler, kombinere disse på nye måter for deretter å bedre kunne skreddersy vaksiner for den enkelte kreftpasient. Arbeidet vil bli utført ved Oslo Universitetssykehus og målet er på sikt å kunne gi bedre, persontilpasset behandling.
Kreftforeningen støtter prosjektet med 6 383 000 kroner.
Prosjektet ledes av Bjarne Bogen, professor ved Universitetet i Oslo og overlege ved immunologisk avdeling ved Oslo Universitetssykehus. Han leder gruppen Cellulær og molekylær immunologi som består av 24 medlemmer. Bogen har mottatt midler fra Kreftforeningen ved en rekke anledninger over flere år.